b'\n_START_ARTICLE_\nKallinikoksen taistelu\n_START_SECTION_\nTaistelu\n_START_PARAGRAPH_\nSeuraavana aamuna Perseus p\xc3\xa4\xc3\xa4tti haastaa Crassuksen taisteluun ja eteni armeijansa kanssa vain parin kilometrin p\xc3\xa4\xc3\xa4h\xc3\xa4n roomalaisten leirist\xc3\xa4 ja ryhmitti joukkonsa Kallinikos-nimiselle (Callinicus) kukkulalle, jossa lopullinen taistelu k\xc3\xa4ytiin._NEWLINE_Livius kertoo taistelun kulusta yksityiskohtaisesti: Roomalaiset eiv\xc3\xa4t odottaneet makedonialaisten hy\xc3\xb6kk\xc3\xa4yst\xc3\xa4 ja yll\xc3\xa4ttyiv\xc3\xa4t suuresti n\xc3\xa4hdess\xc3\xa4\xc3\xa4n makedonialaisten etenev\xc3\xa4n kohti leiri\xc3\xa4\xc3\xa4n. Crassus k\xc3\xa4ski muodostaa nopeasti raskaan jalkav\xc3\xa4kens\xc3\xa4 linjaan leirin suojavallin taakse ja l\xc3\xa4hetti samalla kevytaseiset jalkav\xc3\xa4ki- ja ratsumiehet ulos leirist\xc3\xa4 kohtaamaan vihollinen. Roomalaisten oikeaa siipe\xc3\xa4 komensi Crassuksen veli ja se koostui italialaisesta ratsuv\xc3\xa4est\xc3\xa4 ja velites-joukoista. Vasenta siipe\xc3\xa4 ja kreikkalaisia apujoukkoja komensi taas Marcus Valerius Laevinus. Roomalaisten keskusta oli tribuuni Quintus Mucius Scaevolan johdossa. Linjan edess\xc3\xa4 oli viel\xc3\xa4 500 apujoukkojen sotilasta ja lis\xc3\xa4ksi kauempana vasemman siiven takana oli reserviss\xc3\xa4 400 thessaliasta ratsumiest\xc3\xa4._NEWLINE_Makedonian vasenta siipe\xc3\xa4 komensi Perseuksen liittolainen Kotys, ja se koostui h\xc3\xa4nen omasta traakialaisesta ratsu- ja jalkav\xc3\xa4est\xc3\xa4\xc3\xa4n. Oikealla siivell\xc3\xa4 oli makedonialainen ratsuv\xc3\xa4ki ja keskustassa Perseus itse, falangin valiokaartin ageman takana. N\xc3\xa4iden eteen oli viel\xc3\xa4 asetettu 400 linko- ja keih\xc3\xa4smiest\xc3\xa4._NEWLINE_Molempien armeijoiden l\xc3\xa4hes samanvahvuiset ratsuv\xc3\xa4ki- ja kevyet jalkav\xc3\xa4kijoukot iskiv\xc3\xa4t yhteen. Makedonialaisten vasemmalla siivell\xc3\xa4 traakialainen jalkav\xc3\xa4ki iski yhteen italialaisten ratsumiesten kanssa. Seuranneessa kiivaassa taistelussa roomalaisten oikea siipi joutui sekasorron valtaan ja ajettiin pakoon. Samalla makedonialaisten keskustan hy\xc3\xb6kk\xc3\xa4ys pyyhk\xc3\xa4isi roomalaisten kreikkalaiset liittolaiset pakoon ja ty\xc3\xb6nsi heit\xc3\xa4 taaksep\xc3\xa4in. Lopulta Crassus tajusi, ett\xc3\xa4 oli h\xc3\xa4vinnyt taistelun ja Rooman thessalialainen ratsuv\xc3\xa4ki kutsuttiin tukemaan joukkojen vet\xc3\xa4ytymist\xc3\xa4. He onnistuivat yhdess\xc3\xa4 Eumeneksen joukkojen kanssa muodostamaan tilap\xc3\xa4isen linjan. My\xc3\xb6s makedonialaisten muodostelmat olivat hajonneet taistelussa, ja hy\xc3\xb6kk\xc3\xa4ys vahvasti puolustettuun roomalaisten leiriin olisi aiheuttanut raskaita tappioita, joten Perseus ei l\xc3\xa4htenyt hy\xc3\xb6kk\xc3\xa4ykseen. Roomalaiset menettiv\xc3\xa4t taistelussa 2\xc2\xa0200 miest\xc3\xa4 kaatuneina ja 600 vankeina, kun taas Liviuksen mukaan makedonialaisten tappiot olivat vain 60 miest\xc3\xa4._NEWLINE_Kolme vuotta my\xc3\xb6hemmin, vuonna 168 eaa. Lucius Aemilius Pauluksen johtamat roomalaiset viimein l\xc3\xb6iv\xc3\xa4t Perseuksen armeijan Pydnan taistelussa, p\xc3\xa4\xc3\xa4tt\xc3\xa4en kolmannen makedonialaissodan.'